《晚雨》
宋代·杨时

断霞明灭天日黝，雨意晴晖争好丑。浮云冉冉无定姿，白衣忽变如苍狗。

悲风激烈河汉翻，雨脚如麻飞霰寒。山深气腥豺虎乱，乾坤四合谁云宽。

将溪溪上野客懒成癖，怯寒手挛面如墨。把杯强吞僵立歌，闭门独愁天已黑。

作者简介：（1053—1135）南剑州将乐人，字中立，号龟山。神宗熙宁九年进士。调官不赴。先后师事程颢、程颐，杜门不仕十年。历知浏阳、余杭、萧山，改荆州教授。金人攻汴京，坚论严为守备，除右谏议大夫；又反对割三镇以乞和，兼国子监祭酒。指斥蔡京蠹国害民，力辟王安石之学。高宗立，除工部侍郎。以龙图阁直学士致仕，专事著述讲学。卒谥文靖。与游酢、吕大临、谢良佐号为程门四先生，又与罗从彦、李侗等同列南剑三先生。其学术后被奉为程氏正宗。有《二程粹言》、《龟山先生语录》、《龟山集》。